答吳與幾二首  其二
作者：李復
朝代：宋

paragraphs: 舊廬鄰通衢，先疇接近郊。
居無風雨憂，歲免粒食勞。
生理亦已愉，胸中胡鬰陶。
楹桷思丹刻，久厭處衡茅。
服味喜鮮甘，每羞視鋤薅。
德業倦時修，憑虛事華豪。
鄭真耕巖石，張蔚隠蓬蒿。
內省重千鈞，外物輕一毛。
當時笑寂寞，清節後世高。
原思貧非病，賜也氣徒驕。
爾視季子金，何如顔氏瓢。